የጣልያን ባለሀብቶች በኢትዮጵያ የኢንቨስትመንት ዘርፎች የሚሰማሩባቸው ምቹ ሁኔታዎች መኖራቸውን ሚኒስትሩ ገለጹ
አዲስ አበባ፤ ጥቅምት 4/2006(ዋኢማ) –  የጣልያን ባለሀብቶች በኢትዮጵያ በተለያዩ የኢንቨስትመንት ዘርፎች የሚሰማሩባቸው ምቹ ሁኔታዎች መኖራቸውን የውጭ ጉዳይ ሚኒስትሩ አስታወቁ፡፡ ሚኒስትሩ ዶክተር ቴዎድሮስ አድሃኖም ዛሬ የጣልያን የንግድ የልዑካን ቡድንን ዛሬ በጽሀፈት ቤታቸው ተቀብለው ባነጋገሩበት ወቅት እንዳስረዱት ኢትዮጵያ የጣልያንን ባለሀብቶች የምታስተናግድባቸው በርካታ መስኮች አሏት፡፡ባለሀብቶቹ በአገሪቱ ያለውን መልካም የኢንቨስትመንት ሁኔታ በመጠቀም ራሳቸውንና አገሪቱን ተጠቃሚ እንደሚያደርጉም ገልጸውላቸዋል። በተለይም ባለሀብቶቹ የመረጧቸው ቱሪዝም ፣ ኢንዱስትሪና የኃይል ዘርፍ ዘርፎች ለመሥራት አዋጪ መሆናቸውንም ተናግረዋል። ቡድኑ ኢትዮጵያን የኢንቨስትመንት መዳረሻነት በመምረጣቸው አመስግነው፣መንግሥት ማንኛውም ድጋፍ በማድረግ ለሥራቸው ቀናነት እንደሚተባበርም ዶክተር ቴዎድሮስ አረጋግጠዋል፡፡ በኢትዮጵያ የጣልያን አምባሳደር ሬንዞ ሮሶ በበኩላቸው ለቡድኑ የኢትዮጵያ መንግሥት ባደረገለት አቀባበል መደሰታቸው ተናግረዋል፡፡ጣሊያናውያን ባለሀብቶች በኢትዮጵያ የኢንቨስትመንት ዘርፎች ለመሰማራት ፍላጎት እንዳላቸውና በቆይታውም ከተለያዩ ሴክተሮች ጋር እንደሚነጋገሩም ገልጸዋል። ቡድኑ ወደዚህ የመጣበት ዋነኛ ዓላማ በኢትዮጵያ ኢንቨስት ለማድረግ እንደሆነም አመልክተዋል።ወደ ኢትዮጵያ በኢንቨስትመንት ዘርፍ ለመሰማራት ሲመጣም ለመጀመሪያ ጊዜ ነው፡፡ የንግድ ቡድኑ አባላት በቱሪዝም ፣ በኢንዱስትሪና በኃይል ዘርፍ ሴክተሮች ለመሰማራት በኢትዮጵያ ቢሮ ከፍተው በመንቀሳቀስ ላይ እንደሚገኙ አምባሳደር ሮሶ አስታውቀዋል፡፡ የቡድኑ አባላት ቁጥርም 28 መሆኑን የኢትዮጵያ ዜና አገልግሎት በዘገባው አመልክቷል፡፡